KOMISIJOS REGLAMENTAS (EB) Nr. 1104/2006
2006 m. liepos 18 d.
iš dalies keičiantis Reglamentą (EB) Nr. 831/2002, įgyvendinantį, dėl teisės naudotis konfidencialiais duomenimis mokslo reikmėms, Tarybos reglamentą (EB) Nr. 322/97 dėl Bendrijos statistikos
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1997 m. vasario 17 d. Tarybos reglamentą (EB) Nr. 322/97 dėl Bendrijos statistikos (1), ypač į jo 17 straipsnio 2 dalį bei 20 straipsnio 1 dalį,
kadangi:
(1)
Komisijos reglamentu (EB) Nr. 831/2002 (2) nustatomos teisės naudotis Bendrijos institucijai perduotais konfidencialiais duomenimis suteikimo sąlygos, kad mokslo reikmėms galima būtų daryti statistines išvadas. Jame išvardijami įvairūs tyrimų ir statistinių duomenų šaltiniai, kuriems taikomas šis reglamentas.
(2)
Auga bendrasis tyrinėtojų ir mokslo bendruomenės poreikis mokslo reikmėms naudotis ir konfidencialiais darbo užmokesčio struktūros tyrimo duomenimis. Darbo užmokesčio struktūros tyrime pateikiami suderinti ES struktūriniai duomenys apie bruto darbo užmokestį, apmokėtas valandas ir mokamų atostogų dienų skaičių per metus, kurie renkami kas ketverius metus vadovaujantis 1999 m. kovo 9 d. Tarybos reglamentu (EB) Nr. 530/1999 dėl darbo užmokesčio struktūros ir darbo kaštų statistikos (3). Teisė naudotis šiais konfidencialiais duomenimis labai padėtų atliekant tyrimus apie asmenų darbo užmokestį ir jų santykį su darbdavio ypatumais. Todėl šis tyrimas turėtų būti pridėtas prie Reglamente (EB) Nr. 831/2002 pateikto sąrašo.
(3)
Šiame reglamente numatytos priemonės yra suderintos su Statistinių duomenų konfidencialumo komiteto nuomone,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 831/2002 iš dalies keičiamas taip:
1)
5 straipsnio 1 dalis keičiama taip:
„1. Bendrijos institucija gali suteikti teisę jos patalpose naudotis konfidencialiais duomenimis, gautais iš šių tyrimų ar statistinių duomenų šaltinių:
-
Europos Bendrijos namų ūkių tyrimo,
-
darbo jėgos tyrimo,
-
Bendrijos inovacijų tyrimo,
-
tęstinio profesinio rengimo tyrimo,
-
darbo užmokesčio struktūros tyrimo.
Tačiau duomenis pateikusios nacionalinės institucijos pageidavimu teisė naudotis iš šios nacionalinės institucijos gautais duomenimis konkrečiam mokslinio tyrimo projektui nesuteikiama.“.
2)
6 straipsnio 1 dalis keičiama taip:
„1. Bendrijos institucija gali pateikti anonimizuotų mikroduomenų rinkinius, gautus iš šių tyrimų ar statistinių duomenų šaltinių:
-
Europos Bendrijos namų ūkių tyrimo,
-
darbo jėgos tyrimo,
-
Bendrijos inovacijų tyrimo,
-
tęstinio profesinio rengimo tyrimo,
-
darbo užmokesčio struktūros tyrimo.
Tačiau duomenis pateikusios nacionalinės institucijos pageidavimu teisė naudotis iš šios nacionalinės institucijos gautais duomenimis konkrečiam mokslinio tyrimo projektui nesuteikiama.“.
2 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2006 m. liepos 18 d.